**Hjortevildtgruppen Nordsjælland**

**Referat fra møde torsdag d. 07-04-2016**

**Møde start: 16.00**

**Møde slut: 18.00**

**Deltagere:** Sonny Persson Danmarks Jægerforbund (DJ)

Peter Bagger Dyrenes Beskyttelse (DB),

Preben Birch Dansk Skovforen./Dansk Landbrug (DS/DL)

Peter Skat Nielsen Danmarks Naturfredningsforening (DN)

Thomas Jensen Nordsjællands Landboforening (NOLA)

Carl Bruun Dansk Skovforening (DS)

Jens Bjerregaard Christensen, Naturstyrelsen

Jakob Helmer (referent) Naturstyrelsen

**Afbud:** Niels Worm

**Dagsorden**

1. **Godkendelse af referat, 07.01.2016**
2. **Skrivelse fra en samlet Hjortevildtgruppe Nordsjælland¨**
3. **Færdiggørelse afrapportering 2015**
4. **Bemærkninger**
5. **Næste møde**
6. **Godkendelse af referat fra sidst**

Referatet fra 7.1.2016 godkendes med den bemærkning at der nederst på side 2 skal rettes ordet ”de” til ”den”. Rettelsen har betydning da Hjortevildtgruppen Nordsjælland kun kan tale for sig selv. *”Der er fra de****n*** *lokale hjortevildtgruppe et generelt ønske om selv at kunne fastlægge jagttiden på hjortene inden for en nærmere afgrænset tidsperiode”*

1. **Skrivelsen som nævnt i sidste referat**

Skrivelsen omtalt i referatet fra 7.1.2016 er blevet udarbejdet og efterfølgende sendt til den nationale hjortevildtgruppe. Det er formandens indtryk at skrivelsen fra en enig og samlet hjortevildtgruppe har gjort indtryk.

I den nationale hjortevildtsgruppes mødereferat fra mødet den 29. februar er skrevet:

”Der åbnes dog mulighed for, at de regionale hjortevildtgrupper kan indstille forslag til regional hjortevildtforvaltning på den præmisse, at der er tale om en indstilling fra en enig hjortevildtgruppe og, at de overordnede principper i forvaltningen følges. Som eksempel er gruppens tidligere beslutning om, at Nordjyllands regionale hjortevildtgruppe kan fastsætte 6 ugers jagt på hjorte indenfor de fastsatte rammer.”

Og dermed bør vores forslag også kunne imødekommes fsva hjortejagten.

1. **Sidste hånd på afrapportering for 2015**

Den endelige årlige afrapportering anno 2015 er blevet færdiggjort på mødet og vedlægges referatet. Der har været lokale indberetninger om då- og kronvildtbestande

1. **Bemærkninger**

**Lokal henvendelse** - Sonny Persson har fået en henvendelse fra en lokal om en fast bestand af dåvildt på strækningen mellem Hedehusene og Værebro. Der er op til flere gang gjort iagttagelser af både hundyr og handyr i forskellige aldre. Der sættes stor pris på lokale indberetninger, da det kan være med til at lave en bedre bestandsvurdering og et mere præcist billede af udbredelsesområdet.

**Afskydningstal 2015 -** Som opfølgning på den årlige afrapportering skaffer Niels Worm nyeste data fra jagttegn.dk. Når de ”rå tal” er tilgængelige fremsendes disse til hjortevildtgruppen.

**Udvikling af registreringsapp** - På formandens initiativ skal der udvikles en app til smartphone, som kan registrere hjortevildt når det ses i naturen. App’en skal formidles ud til de lokale lodsejere og jægere i regionen, så der eksempelvis kan indberettes løbende når folk sidder på bukkejagt. Der ønskes i særlig grad at aktivere landets jægere i processen. I første omgang i Nordsjælland.

Preben Birch forhører sig hos IT-kontakter om de kender til noget tilsvarende. Evt. hvem der kan fremstille en sådan app. Forslaget er stadig kun på idestadiet.

Det blev nævnt, at der var tilgængelige apps, som feks Fugle & Natur, - se <http://fugleognatur.dk/> men formanden mente det var vigtigt, at det var en app, der var ”jægernes”.

**Næste møde:** 7. juli 2016 fra kl 16 - 18 – Hvis der ingen punkter er på dagsordenen giver formanden besked.